**Călător în timp**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-am născut din praf de stele

În imensul Univers.

Călător al vremii mele,

Caut vieţii să-i dau sens.

În periplul printre astre

Mi-am ales planeta mamă,

Prin culorile-i albastre

Şi prin vârsta de o seamă.

Eu, meteorit nostalgic,

Mi-am îmbrăţişat ursita

Şi printr-un sărut năvalnic

Am desăvârşit ispita.

A urmat apoi un clocot

De multiple preschimbări,

Ani în şir, precum un ropot,

Regăsindu-mi alte stări.

M-am făcut din praf o floare

Şi o gâză mai apoi.

Călător în timp, îmi pare,

Să-mi fi pus tot straie noi.

Sunt acum un om pe lume

Şi îmi port visele mele.

Mâine, fi-voi doar un nume,

Praf călătorind prin stele...